בע"ה                                                                               ‏יום שלישי, כ"ה תשרי, תש"ס

‏5/10/99

איגרת 6.99

***איגרת לסגל המחקר מס' 6/99***

(גיליון 85, עמ' 594-602)

**הודעות פנימיות**

        ·          **הפגרה בפעילות האיגוד** תהיה מ10.10.99- עד 26.10.99 עקב נסיעתי לחו"ל.

        ·          **ישיבת המזכירות** הבאה נקבעה ליום ה' 11.11.99 בשעה 1600 במח' הפרחים בממ"ח.

        ·          **סיכום מלא של זכויות עובדי מחקר** הופץ ב4.8.98- באיגרת מס' 76 ( עמ' 553-561 ). מבוטל בזה האמור שם בסע' 4.4(ג) בעמ' 557.

***עוד בגיליון הזה:***

***·          הוראה באקדמיה ע"ח שעות העבודה***

***·          ביטול ההסדרים החריגים לקבלה לעבודה בממ"ח***

*·****ענייני מס הכנסה שוטפים ובשבתון***

**1. מתוך יומן יו"ר האיגוד**

6.7.99 – באסיפה כללית של חברי האיגוד **במכון הגיאולוגי**, הצגתי את מדיניותנו בתחום השכר והפנסיה. בדיון הובהרה הבעייתיות שבמאבק האיגוד להכללתנו בקבלת *שכר עידוד.*

15.7.99 – השתתפתי בישיבת ועד סגל המחקר במינהל המחקר החקלאי, שבה אושרו הצעותיי להמשך הטיפול בקביעת **נהלים לאיוש משרות בדירוג המחקר** בכלל שירות המדינה, לרבות משרת ראש המינהל ומשרות מדען ראשי. הוחלט שהוועד ידרוש מהנהלת המינהל להשיג פתרון לבעיות סגל המחקר במינהל.

15.7.99 – בישיבה מס' 5/99 של המזכירות הארצית של האיגוד, הוחלט לדרוש **הגדלת סכום המקדמה** שאנו תובעים במוסד לבוררות מוסכמת, שיהיה 20,000 ש"ח, וזאת בעקבות דיווח על תשלום סך 7,000 ש"ח נוספים במערכת הביטחון. לעומת זאת, נמסר - בניגוד למידע קודם – שאין אנו מופלים לרעה במספר **ימי הבראה** בהשוואה לעמיתינו במעהב"ט.

6.8.99 – ועד סגל המחקר בממ"ח אימץ את הצעתי וקרא להנהלת המינהל שלא לאכלס את **הבניין החדש באתר בית דגן**, כל עוד לא קיבלו חברי סגל המחקר את ההטבות הנלוות לעבודה באתר זה. סגל המחקר לא יהסס למצות את ההליכים ולנקוט בכל אמצעי חוקי , על מנת לממש זכויות אלו.

19.8.99 – בישיבה מס' 6/99 של המזכירות, נקבע שד"ר צבי מינסטר ירכז את הטיפול בבירור המשפטי בעניין הדרגות המקבילות לתשלום **קצובות הבראה וביגוד**. נדונו הצעות שהועלו להיפגש עם שרי **הממשלה החדשה** בעניינינו.

 24.8.99 – הלשכה המשפטית של האג"מ בהסתדרות הגישה למוסד לבוררות מוסכמת בשירות הציבורי את כתב תגובתנו לסיכומי המדינה בתיק 6/98 בדבר תביעתנו לקבל את **המקדמה ע"ס 20,000 ש"ח** לעובדים הפעילים (להוציא גמלאים ומי שבשבתון ובחל"ת). זה השלב הסופי בהליך, כאשר המוסד אמור לתת את פסק הבוררות בזמן הקרוב.

24.8.99 – קיבלתי מסגן הממונה על השכר באוצר את הוראות הביצוע שהוציא לפני חצי שנה (!!) לשלם את הפרשי **ההלנה בגין משכורות 1994-5**. הודעתי לו שלא בוצע התשלום לגמלאים. הוריתי לנציגינו במקומות העבודה לטפל בביצוע אצלם.

29.8.99 – נחתם הסכם פשרה עם משרד האוצר להסדרת הבעיה של **ירידת השכר כשעולים לדרגה א+** אחרי 16 שנות שהייה בדרגה א'. המסמך מצורף לאיגרת זו.

15.9.99 – הוגש למוסד לבוררות מוסכמת כתב הסיכומים שלנו בתביעה מס' 1/98 לתשלום **תוספת מחקר חקלאי** בשיעור 15% לחברים בממ"ח ובשו"ט.

16.9.99 – יו"ר הוועד בממ"ח ד"ר נ. אומיאל ואני נפגשנו עם **ראש המינהל ד"ר א. פוטיבסקי**, שהכחיש בפנינו את השמועות בדבר צמצומים. סוכם עמו כדלהלן:

        ·          לפעול על פי *נוהל* *קליטת חוקרים* לגבי שתי החלטות שנתקבלו בוועדה הפרופסיונלית על פיטורין.

        ·          להשהות את הדרישה לקבלת תיק פעילות מבעלי דרגה א1, כדי שיגיש הוועד את הצעותיו בעניין.

        ·          ליישם את השינויים בתקציבי המחקר ב1.1.2000-, כמתחייב מהסכם התקורות עם הוועד.

        ·          לאשר הפצת *ערכת הקליטה* לאלתר לחוקרים חדשים.

16.9.99 – בישיבת **מזכירות האיגוד** מס' 7/99, אושר מינויו של ד"ר רון פרים מתמ"י כחבר במזכירות במקום ד"ר ברוך גרינבאום. כן אושר ההסדר הנ"ל מ29.8.99-. הוחלט להביא לדיון עם מנהל שו"ט בהשתתפותי את דרישותינו בעניין ש"נ וניסויי שדה שם. ד"ר שוקי מירון יכין טיוטה להגשת תיקי פעילות של העובדים בממ"ח. הומלץ לפעול בעניין הסחבת בהגשת תיקים להעלאות בדרגה במכון הגיאולוגי בהתאם לתקדים הנזכר בעמ' 353 באיגרת.

**\* \* \* \***

***2.*הוראה באקדמיה ע"ח שעות העבודה**

במשרד התשתיות הלאומיות ( המכון הגיאולוגי; השירות ההידרולוגי ) רוצים לגזור עלינו גזירה חדשה כך שכאשר חבר סגל מלמד בהיתר במוסד אקדמי בשעות העבודה, ינכה המשרד את שעות הנסיעה מחופשתו השנתית.

כנראה שחושבים שנאבד לנו העותק של זיכרון הדברים המקורי מיום 2.12.69 שנעשה עם נציבות שירות המדינה, שבו נקבע ההסדר בדבר הוראה בשעות העבודה. שם נאמר – ואני מצטט:

***…לשאת הרצאות במוסדות להשכלה גבוהה מבלי להתנות מתן ההיתר בניכוי שעות ההעדרות מהעבודה – מהמשכורת, בזקיפת שעת ההעדרות ע"ח חופשת המנוחה, באי העסקה בש"נ וכד'…***

לידיעתכם: המסמך המקורי הופץ כעמ' 256-7 ב-*איגרת*מס' 60.

האם לא ירפו מהניסיונות להתנכל לסגל המחקר? הן כללי המינהל התקין והן משפט העבודה **מחייבים** שאם חושבים לשנות את תנאי העבודה **הקיימים**, יש להעלות את הדרישה בפני *איגוד סגל המחקר* לקבלת הסכמתו לשינוי: אולי משהו יאיר את עיניהם בעניין?

**\* \* \* \***

**3. ביטול ההסדרים החריגים לקבלה לעבודה בממ"ח**

בשנות ה70-, חתמה הסתדרות עובדי המדינה על סדרת הסכמים קיבוציים עם המדינה, שהטילו על חברי סגל המחקר בממ"ח הגבלות מפלות בנוגע לתקופת ניסיון, העסקה בחוזה מיוחד והמעבר למעמד זמני וקבוע במשרת תקן. ללא ידיעתי, הוחתם ועד סגל המחקר בממ"ח על ההסכמים, שקיבלו תוקף חוקי מחייב. ההסדרים החריגים נכללו בחוזי ההעסקה של עובדי המחקר, ונשללו מהם הזכויות האמורות שהוענקו לשאר העובדים.

מאז ועד עתה, מטפל אני בהשגת ביטול ההסכמים החריגים. עכשיו מאמציי נשאו פרי. לפני חודשיים שיגרה המח' המשפטית של האג"מ בהסתדרות הודעה פורמלית לנש"מ על ביטול ההסכמים. כתבי הביטול הוגשו לרישום במשרד העבודה כנדרש בחוק הסכמים קיבוציים. ההודעה מצורפת לאיגרת זו.

כעת, אפוא, לא ניתן עוד להעסיק סגל מחקר עראי בממ"ח בתנאים חריגים אלא על פי התקשי"ר החל על כלל עובדי המדינה. וזאת בכפוף להוראות המיוחדות שבהסכם בדבר *נוהל קליטת חוקרים*, שנחתם ב31.1.97- בין ממ"ח לבין איגוד סגל המחקר.

**\* \* \* \***

**4. ענייני מס הכנסה שוטפים ובשבתון**

האיגוד וחבריו כבודדים נעזרים בשירותיו של רו"ח בצלאל בר-לב (טל' 09-775264) בייעוץ ובטיפול בענייני מס הכנסה וביטוח לאומי הנוגעים ספציפית לעיסוקנו כחברי סגל המחקר, ובמיוחד בדיווח החברים על השבתון. בצלאל התמחה במיוחד בתחום זה, ומכהן מזה שנים רבות כיועץ לסגל האקדמי הבכיר באוניברסיטה העברית.

לידיעת החברים, אני מצרף לאיגרת זו את שני המכתבים מ5.9.99- ומ23.9.99-, שבצלאל העביר אליי.